**Dôvodová správa**

**B. Osobitná časť**

K § 1

Ustanovenie vymedzuje predmet úpravy návrhu zákona.

K § 2

Ustanovenie vymedzuje rozsah poskytovania dotácii, a to najmä v dvoch základných oblastiach spadajúcich do pôsobnosti úradu. Pod transferom poznatkov sa rozumie transfer poznatkov v zmysle Akčného plánu stratégie výskumu, vývoja a inovácií 2030.

K § 3

Toto ustanovenie vymedzuje účel poskytovania dotácií v pôsobnosti úradu respektíve v rámci účelu poskytovania dotácií oblasti, na ktoré môže úrad poskytnúť dotáciu na príslušný rozpočtový rok z rozpočtovej kapitoly úradu.

Pod podporou projektov využívajúcich hybridné modely financovania možno chápať podporu, ktorá je založená na dvoch princípoch:

a) pomoci podnikom formou dotácie z verejných zdrojov Slovenskej republiky, alebo

b) pomoci podnikom podľa písm. a) a podpory podnikom zo súkromných zdrojov od domáceho alebo zahraničného podniku – technologicky vyspelej spoločnosti, či nadnárodnej korporácie alebo špičkového akcelerátora pre inovácie a pre nové generácie technologických spoločností (alebo na základe zmluvného partnerstva s poskytovateľom pomoci.

K § 4

Toto ustanovenie upravuje podmienky poskytovania dotácií podľa tohto zákona. Určuje okruh osôb, ktoré môžu byť žiadateľom o poskytnutie dotácie a ktorým možno poskytnúť dotáciu podľa tohto zákona pri splnení podmienok ustanovených zákonom o rozpočtových pravidlách. Odsek 3 ustanovuje oblasti, na ktoré nemožno poskytnúť ani použiť dotáciu.

K § 5

Ustanovenie určuje spôsob poskytnutia dotácie a obsah žiadosti o poskytnutie dotácie.

K § 6

Ustanovenie upravuje spôsob vyhodnocovania žiadostí o poskytnutie dotácií podľa tohto zákona.

K § 7

Ustanovenie upravuje okruh informácií, ktoré úrad zverejňuje na svojom webovom sídle.

K § 8

Toto ustanovenie upravuje výkon kontroly hospodárenia s poskytnutou dotáciou a dodržiavanie podmienok uvedených v zmluve o poskytnutí dotácie.

K § 9

Ustanovenie upravuje, že týmto zákonom nie sú dotknuté osobitné predpisy o štátnej pomoci, ako aj skutočnosť, že poskytnutie dotácie podľa tohto zákona nie je právne nárokovateľné.

K § 10

Účinnosť zákona sa navrhuje 1. marca 2025.